Tesla installerer Supercharger på Nürburgringen

Tesla tester i disse uger sin nye Model S prototype på den tyske racerbane Nürburgringen og gør sig store anstrengelser for at føle sig hjemme; firmaet har i hvert fald installeret sin egen Supercharger ved banen. Det melder Tesla selv ud i et Tweet.

Beskeden blev ledsaget af et foto, der kan ses øverst. I forhold til andre Supercharger-stationer ser den temmelig interimistisk ud, men Tesla meddeler i et andet tweet, at laderen er permanent.

We installed a Supercharger at Nürburgring. Makes it feel like home, you know? pic.twitter.com/x1tPjI7bi0
— Tesla (@Tesla) September 18, 2019

Som vi tidligere har skrevet, er Elon Musk på en mission for at slå Porsches rekord på banen og bevise, at Tesla-bilerne stadig er de bedste elbiler på markedet. Tidligere på måneden meddelte Musk, at Tesla ville fragte en Model S til Nürburgringen – kort tid efter at Porsche satte rekord for femdørs-elbiler på banen.

Et vidne har, ifølge Electrek, fortalt at Tesla allerede har slået rekorden med sin nye Model S prototype med det såkaldte ”Plaid powertrain”, der lanceres i opdaterede Model S’er næste efterår. Men rekorden er ikke meldt ud officielt. Andre rygter hævder, at Tesla har booket sig ind på banen i næste uge for at lave et officielt rekordforsøg.

Tesla installerer Supercharger på Nürburgringen