Tesla dropper svingende ladepriser på Supercharger-netværket

Sommerferien er højsæson for både kø på motorvejene og jagten på ledige ladestandere. Nu indfører Tesla faste ladepriser på Supercharger-netværket i Danmark hen over sommeren. Dermed forsvinder den model, hvor prisen kan ændre sig alt efter tidspunkt, belastning og efterspørgsel. I praksis betyder det, at du betaler det samme om morgenen, midt på dagen og sent om aftenen.

Tesla sælger det som mere enkelt, men det er ikke entydigt billigere. For dem, der tidligere ladede om natten, kan den faste pris på 2,60 kroner være en prisstigning. For dem, der typisk lader i dagtimerne eller på populære lokationer, kan den være billigere.

For Tesla-ejere og andre elbilister med Supercharger-abonnement bliver prisen 2,60 kroner pr. kWh. Elbilister uden abonnement betaler 3,60 kroner pr. kWh. Abonnementet koster 85 kroner om måneden.

Nemmere at regne på ferieturen

Den faste pris er især relevant, hvis sommerferien foregår på fire hjul. For i stedet for at skulle jagte de billigste ladetidspunkter, kan man i højere grad planlægge efter rute, pauser og ledige standere. Det gør Teslas netværk mere interessant – også for dem, der ikke kører Tesla. Mange af selskabets danske Superchargere er åbne for andre bilmærker, og Tesla oplyser, at der er omkring 40 Supercharger-lokationer i Danmark langs de primære ruter og motorveje.

Tesla fremhæver selv, at ændringen skal gøre ladeoplevelsen mere enkel og gennemsigtig. For bilisterne er gevinsten ret konkret: færre overraskelser på ladeprisen og lettere hovedregning, når turen går mod sommerhus, færge eller ferie sydpå.

Kan abonnementet betale sig?

Med en forskel på én krone pr. kWh mellem abonnementspris og almindelig pris skal man ikke lade voldsomt meget, før abonnementet begynder at give mening. Lader du mere end 85 kWh på Teslas Superchargere i løbet af en måned, er abonnementet i princippet tjent hjem. Det svarer omtrent til en større fuld opladning – eller et par solide ladestop på en længere tur.

For de mange, der kun lynlader sjældent, er den almindelige pris stadig den nemmeste løsning. Men for sommerferiens langtur kan Teslas abonnement pludselig være værd at overveje.

Tesla dropper svingende ladepriser på Supercharger-netværket